3752 Dit IS ‘n geestelike saak - Forum 2.0 - jimileroux30
3752 Dit IS ‘n geestelike saak
Posted by Jimi le Roux on June 4, 2018 at 9:48am in Padlangs oordenkings
Die mens se heerskappy oor die aarde rig tans ernstige skade aan. Die impak van ons lewenswyse is weliswaar vroeër nie so besef nie, maar nou besef ons dit! Baie is egter verbaas as mens hierdie tema – die bewaring van die natuur – ‘n geestelike een maak. Is dit werklik deel van ons dissipelskap? Ja, beslis! Dis inderdaad ‘n geestelike saak. Onthou, God het ‘n opdrag gegee en ons gehoorsaam nie! Ons moet as SY verteenwoordigers op die aarde optree, maar ons doen nie! Sonde – waarteen ons op elke terrein verg – is die oorsaak van die probleem. Hoe kan dit nié geestelik wees nie? Nee, kinders van die Here leef met ander waardes, koninkrykswaardes – nie wêreldse waardes nie. Ons kan nie uit selfsug, hebsug en magsug dinge om ons afbreek nie. DIT is nie dissipelskap nie! Ons bou op, ons maak heel, ons bring lewe – DIT is soos God is! Ons gee om vir die aarde, want God gee om vir die aarde.
Hemelvader, help my om werklik as U verteenwoordiger op aarde op te tree – om te doen wat U sou doen. Amen.
Praat met God oor jou verhouding tot die aarde!